<classify> MKUU wa Jeshi la Polisi nchini, Inspekta Jenerali Simon Sirro amewataka askari polisi kutowalazimisha raia kulipa faini, wanapobainika kuwa na makosa mbalimbali na askari anayeandika hati ya malipo bila kuridhiana ni kosa.Amesema wakati mwingine ni muhimu kwa askari polisi, kutanguliza mbele hekima, akijua wazi kuwa anashughulika na Mtanzania ambaye ni ndugu yake na sio adui. IGP Sirro alisema hayo jana katika kipindi cha Jambo Tanzania, kinachorushwa na Televisheni ya Taifa ya TBC.Aliongeza kuwa kwa askari polisi wanatakiwa kumuonya mwananchi, kwani atambue kuwa anaweza kuwa askari leo na kesho akawa raia wa kawaida. Hata kumuonya pia wanatakiwa kufanya hivyo, leo ni polisi na kesho anaweza kuwa sio, kuna mahala pa kushauri, kusamehe na kuelimisha, inahitaji busara sana hiyo kazi, alisema IGP Sirro wakati akizungumzia suala la usalama barabarani. Alisema sio kila kosa askari polisi amuandikie raia, anaweza kumuonya kwa kuwa wakati mwingine mtu anaweza kuwa haelewi.Aidha, alisema raia ana haki yake pindi akiona amebandikwa makosa mawili au matatu na hajafanya hivyo, anaweza kukataa na kwenda mahakamani kwa kuwa suala la kuandikiwa hati ya malipo ni la maridhiano. Ile hati ya malipo ni kuridhia kama la, unakwenda mahakamani maana chombo hicho kipo kwa ajili ya kutenda haki, lakini kama mwananchi kama akiridhia anaandikiwa analipa, alisema na kuongeza kuwa wananchi wasiwe radhi kutoa fedha ya faini, kama hajafanya kosa.Alisema kwa polisi anayemuandikia mtu, bila kuridhiana, hilo nalo ni kosa na kutoa mfano kuwa kama mwananchi ana leseni bandia kwamba kuna mambo mawili anayotakiwa kufuatilia, ambayo ni kupeleka mahakamani au kuandikiwa hati ya malipo. Kuhusu kutoa rushwa, alisema mtu akiwa na gari huonekana ana fedha, lakini ijulikane kutoa na kupokea rushwa ni kosa na mara nyingi raia huona kuandikiwa hati ya malipo ni nyingi ambapo humshawishi askari na kutoa rushwa hivyo wote wawili ni wakosaji.Alisema wanawatumia vijana wao kupita katika mabasi kufuatilia. Kuhusu tukio la watoto kuuawa Njombe, alisema sababu za matukio hayo zimeanzia katika familia na kufikia katika jamii, na kuitaka jamii kutoa taarifa za kiuhalifu pindi zikitokea. Kwa mfano kijana mmoja aliyeua watoto watatu, ilibainika kuwa alikuwa na ugomvi na baba yake ndipo alikamata wadogo zake na kuwatendea unyama huo na mwingine alidai kupewa uchawi na babu yake, ambapo anapopatwa na maruweruwe hudai damu ambapo ilimpelekea kuua watoto, alisema IGP Sirro.Alisema matukio hayo huanzia katika familia na huenda mara nyingi polisi matukio yakiwa yameshatokea, lakini jamii isisubiri mpaka mtu afe, wakiona kijana wao, au mtoto kabadilika taarifa zitolewe mapema na Polisi itachukua hatua kuliko sasa ambavyo mara nyingi huonekana kama jeshi hilo limeshindwa. Kijana anapokuwa katika jamii au familia anaonekana na kujulikana tabia zake, wakati akibadilika jamii itoe taarifa mapema, alisema. Kuhusu kuwepo kwa taharuki mkoani Njombe na wazazi wakiwasindikiza watoto wao shuleni, aliwataka wakazi hao kutambua kuwa eneo hilo ni shwari.Aliwahimiza Watanzania kufanya kazi, kwa kuwa eneo hilo wapo askari wa kutosha wanaoonekana na wasioonekana na hakuna haja ya kuwasindikiza watoto. Alisema matukio yaliyotokea yameibuka, lakini wakazi wa Njombe watulie, wafanye kazi na yaliyotokea ni chuki tu na maruweruwe ya ushirikina, lakini jeshi hilo liko vizuri. Alisema hata kwa Mkoa wa Simiyu, ambayo ni ushirikina na kuwahimiza kutoa taarifa wahusika washughulikiwe.Kuhusu Mkuu wa Majeshi, Jenerali Venance Mabeyo kwenda mkoani Njombe, alisema Jeshi la Polisi limeomba msaada, kwa kuwa wanafanya kazi kwa ushirikiano, wanajeshi wana intelijensia zao na wao hivyohivyo, lakini pia hushirikiana. Akizungumzia nidhamu ya Jeshi la Polisi hadi kuwepo kwa askari wengine kutorosha rasilimali za nchi katika tukio lililotokea mkoani Mwanza, alisema nidhamu ipo kubwa na isingekuwepo nchi isingekalika, uhalifu usingepungua, ingawaje wapo wale wachache wanaokengeuka na kwenda kinyume cha maadili ya jeshi hilo.  <topic>: KITAIFA 